Í høvuðsheitum býtir føroyska arbeiðsumhvørvislóggávan hugtakið‘ arbeiðspláss’ sundur í tríggjar partar. Føst arbeiðpláss-har ein arbeiðsgevari hevur eitt fast virkisøki, har starvsfólkini møta til arbeiðis–hetta er lýst í kunngerð um innrætting av føstum arbeiðsplássum. Skiftandi arbeiðspláss–har starvsfólk hjá einum arbeiðsgevara møta til arbeiðis á skiftandi støðum–hetta er lyst í kunngerð um innrætting av skiftandi arbeiðsplássum. Byggipláss–har talan er um arbeiðspláss, har arbeitt verður við at byggja bygningar o. tíl.–hetta er lýst í kunngerð um byggipláss. Uttan mun til hvat slag av arbeiðsplássi talan er um, er yvirskipaða reglan altíð hon, at arbeiðsplássið skal verða innrættað á fullgóðan og tryggan hátt við atliti at trygd og heilsu út frá eini meting av umstøðunum í arbeiðsumhvørvinum, sum kunnu hava eina ávirkan á likamligu ella sálarligu heilsuna. Í stuttum eru yvirskipaðu reglurnar um innrætting av føstum arbeiðsplássum hesar: Nýinnrætting ella stór umbygging Nýinnrætting ella stór umbygging av arbeiðsplássum skal raðfestast og fremjast við atliti at trygd og heilsu, soleiðis at: Arbeiðsgongdin er væl og virðiliga trygg, og at m. a. viðurskifti, sum viðvíkja flutningi og goymslu av tøkniligum hjálpartólum, eru so góð, sum til ber Møguligir vandar og ampar, sum standast av arbeiðsgongdum, m. a. dust ella onnur luftdálking, geisling, ovurstór hita-ella kuldastig, larmur, ringur deymur v. m., verða avmarkaðir í størst møguligan mun, og at tað slepst undan óneyðugari ávirkan av teimum Tey, sum gera arbeiðið, og onnur á staðum kunnu nýta, vaska, viðlíkahalda og eftirkanna bygningar, lendi, ravmagnsútbúna v. m. á ein hátt, sum er væl og virðiliga tryggur Bygningskonstruktiónirnar og tilfarið, sum verður nýtt, geva eina fullgóða bjálving móti fukti, hita og kulda, umframt at ljóð-, inniluft- og ljósviðurskiftini eru nóg góð Byggitilfar ikki verður brúkt, sum gevur frá sær damp ella dust við heilsuskaðiligari ella nervandi styrki, ella sum kann føra til nervandi ella vandamiklar mongdir av støðuravmagni (statist elektrisitet) Bygningskonstruktiónir ella tilfar, ið savna dálking, ella sum eru torfør at vaska, ikki verða nýtt har, sum arbeiðið ber í sær nógv dustrok ella heilsuskaðiliga dálking. Ætlanir um nýbygging ella umfatandi innrætting ella broyting av bygningum, hølum og tøkniligum anleggum og útbúnaði v. m. skulu verða ummæld av Arbeiðs- og brunaeftirlitinum, áðrenn innrættingin ella broytingin verður framd. Tað sama er galdandi, tá ið bygningar, høli, øki o. tíl. skulu leigast út til vinnuligt endamál. Arbeiðsstað Arbeiðsstaðið hjá tí einstaka skal vera rúmligt og hóskandi innrættað, soleiðis at neyðugur útbúnaður, hjálpartól og tilfar standa væl í mun til hvørt annað. Krav er um at hava fulltrygga atgongd til arbeiðsstaðið og til rýmingarmøguleikarnar frá arbeiðsstaðnum. Arbeiðsstaðið skal vera skapað og innrættað soleiðis, at starvsfólk ikki óneyðugt verða ávirkað av evnum og tilfari, geisling, ovurstórum hita-ella kuldastigum, ringum deymi, larmi ella ristingum v. m. frá arbeiðsgongdum ella arbeiðsstøðum hjá øðrum. Har, sum vandi er fyri dálking av tilfari við smittuvanda, ella av tilfari, sum er týdningamikið at fáa burtur av húðini ella forða spjaðing av vegna trygd og heilsu, skulu hóskandi og nóg nógv hjálpartól vera nærindis arbeiðsstaðnum, so sum eygnaskolifløska, neyðbrúsa og serlig reinsievni. Tilevningin og tilfarið skulu vera av slíkum slag, at tey tola at verða reinsað væl og virðiliga í mun til, hvussu dálkað tey verða av arbeiðinum. Hitaviðurskifti Í arbeiðstíðini skal hitin í arbeiðsrúminum lagast eftir arbeiðinum við atliti at arbeiðshættum og tí likamliga virkseminum, sum starvsfólkið arbeiðir undir. Hitin í arbeiðsrúminum skal ikki vera starvsfólkinum til ampa. Har, sum luftevni, dust ella tílíkt, ið er vandamikið fyri heilsuna, ella sum kann skapa ein vanda fyri eksplosjón, ringum royki, smáverum, aerosolum ella aðrari nervandi luftdálking, kann taka seg upp, skal mekanisk útsúgving verða sett upp, sum, í tann mun tað ber til, flytur dálkingina burtur frá tí staðnum, har hon tekur seg upp. Samstundis skal frísk luft við einum hóskandi hita verða førd til staðið. Í teimum førunum, har dálkingin ikki á munagóðan hátt kann flytast burtur frá staðnum, har hon tekur seg upp, skal tað ávísa arbeiðið, sum fer fram, verða flutt til eitt serstakt rúm, kabinu ella tílíkt við hóskandi mekaniskari ventilatión, har einki annað arbeiði verður gjørt. Vælferðarfyriskipanir Á arbeiðsplássinum skulu niðanfyri nevndu hentleikar vera til taks fyri øll starvsfólk: Vesi Matstova, tá ið matarsteðgir eru í arbeiðstíðini Klædnaskáp ella klædnarúm, um klæði skulu skiftast Ein felags telefon, um starvsfólkini ikki á annan hátt hava atgongd til eina telefon Nærri útgreinað krøv eru undir reglum og vegleiðingum Í stuttum eru yvirskipaðu reglurnar um innrætting av skiftandi arbeiðsplássum hesar: Arbeiðsgevarin skal meta um, hvørt trygdar- og heilsuviðurskiftini eru fullgóð og trygg í mun til tað arbeiðið, ið skal gerast. Henda metingin skal verða gjørd, áðrenn farið verður til arbeiðis, og meðan arbeitt verður. Eru viðurskiftini ikki í lagi, skal arbeiðagevarin syrgja fyri, at umstøðurnar verða broyttar á frægasta og rímiligasta hátt, so at arbeiðsplássið verður væl og virðiliga trygt. Tá ið starvsfólk verða lærd upp og verða vegleidd, skal arbeiðsgevarin ansa eftir, at upplæringin fevnir um tær serligu fyriskipanirnar, ið galda fyri arbeiði uttan fyri økið hjá virkinum sbrt. § 4. Harumframt skulu arbeiðsfólk verða vegleidd í, hvussu farast skal fram, um viðurskifti, ið hava trygdar- og heilsuvanda við sær, eru galdandi á arbeiðsplássum, og sum tey ikki sjálvi fáa bøtt um. Hita-/kuldaviðurskiftini skulu hóska til tað arbeiðið, ið verður gjørt, og tað skal bera til at stilla hitan og hava nóg mikið av frískari luft, uttan at ampi stendst av gjóstri. Vanligu ljósviðurskiftini skulu vera góð, og hóskandi arbeiðsljós skal vera á hvørjum einstøkum arbeiðsplássi. Dagsljós skal eisini vera á plássinum, um tað ikki er til ampa fyri arbeiðið. Tað skal bera til at venda sær og at liggja víðopin á leguni, tá ið hvílt verður. Neyðugir persónligir lutir eiga at kunna verða goymdir á staðnum. Soviplássið skal vera bjálvað móti kulda, hita og óljóði, og hóskandi hiti skal vera í rúminum og nóg mikið av frískari luft, uttan at tað leiðir til trupulleikar av gjóstri. Í lastbilum skal bera til at sleppa beinleiðis úr førararúminum til soviplássið, og tað skal vera møguligt at sleppa út gjøgnum eina rýmingarhurð, ið lættliga kann latast upp. Hóskandi stað at eta í, um matarsteðgir eru í arbeiðstíðini Hondvask, helst við rennandi vatni. Nóg mikið av heitum vatni skal vera til at vaska sær í, um tørvur er á tí orsakað av heilsuáðum Tryggar goymslur til klæði og persónligar ognarlutir Somuleiðis skulu umstøður vera: Til at skifta klæði, um tað er neyðugt at skifta klæði í sambandi við arbeiðið At turka klæði, um arbeiðið er av slíkum slagi, at tey verða vát Til brúsu og skiftirúm við møguleika at goyma vanligu klæðini og arbeiðsklæðini hvør sær, um so er, at arbeiðið: Støvar illa ella er serliga dálkandi á annan hátt: Hevur við sær dálkandi evni, sum kunnu hava ein smittuvanda Hevur við sær ein vanda fyri at koma í samband við evni og tilfar, sum av trygdar- og heilsuávum skulu verða vaskað av húðini, soleiðis at tey ikki verða leidd aðrastaðni Hevur við sær, at arbeiðsfólkini koma í nógvan hita, ella at arbeiðið er tengt at nógvum likamligum strevi Hentleikar Hentleikar skulu vera til taks ella setast upp á arbeiðsplássinum ella vera har í nánd, og teir skulu vera innrættaðir á ein forsvarligan hátt í rúmum, sum eru hóskandi og atkomulig, meðan arbeitt verður Hentleikarnir skulu verða settir upp á arbeiðsplássinum í hjólskúrum ella øðrum flytiligum eindum, ið hóska til endamálið, og sum eru innrættað á fulltryggan hátt. Turrvesi skulu vera líka rein og nosslig sum vesi, har tað ber til at skola niður. Um ein hjólskúrur ella tílíkt verður settur til taks hjá meira enn 4 fólkum at nýta, skulu vesini sambindast við kloakk, har tað er møguligt og rímiligt Hentleikarnir skulu vera til taks á einum staði hjá arbeiðsgevaranum, sum verður nýtt til at savnast í, og teir skulu vera lætt atkomiligir. Um savningarstaðið er eitt fast virkispláss, ein verkstaður ella tílíkt í fyritøkuni hjá arbeiðsgevaranum, skulu hentleikarnir lúka krøvini um vælferðarfyriskipanirnar á føstum arbeiðsplássum. Er talan um eitt fyribils savningarstað, skulu hentleikarnir lúka krøvini um hjólskúrar, sum eru ásett omanfyri. Fyri at savningarstaðið skal lúka treytirnar um atgongd til vesi, skal arbeiðsfólkið kunna fara aftur til savningarstaðið í hóskandi millumbilum, meðan arbeitt verður, ella skal arbeiðsfólkið á annan hátt hava rímiligan møguleika at nýta vesið á savningarstaðnum. Er hetta ikki møguligt, skal verða víst á eitt annað vesi, sum er bæði reint og nossligt, og sum er í nánd av arbeiðsplássinum Í teimum førunum, har vaski- og baðihentleikar ikki verða settir upp á sjálvum arbeiðsplássinum, skal arbeiðsfólkið tó altíð kunna vaska sær nóg væl á arbeiðsplássinum á annan hátt. Um neyðugt, so skal heitt vatn vera til at vaska sær við og serlig reinsandi evni, um arbeiðið hevur við sær ein dálkingarvanda av smittandi evnum ella av evnum og tilfari, sum av trygdar- og heilsuávum mugu verða vaskað av húðini ella mugu forðast í at verða spjadd aðrastaðni Kvinnur og menn skulu annaðhvørt hava hvør sítt baði- og skiftirúm, ella skulu tey hava møguleika til at skiftast um sama rúm Um ikki ber til at brúka hættirnar, ið nevndir eru omanfyri, av tí at arbeiðið t. d. er flutningur ella hevur okkurt við flutning at gera yvir longri strekki, ella tí at tað ikki er hóskandi at brúka eitt savningarstað, so skal arbeiðsgevarin tryggja sær, at arbeiðsfólkið hevur atgongd til teir kravdu hentleikarnar á ein øðrvísi hátt, sum tó ikki minkar um trygdina hjá arbeiðsfólkunum Arbeiðsfólk skulu ikki verða biðin um at nýta hentleikar í sínum egna bústaði, um arbeiðið er serliga dálkandi og hevur við sær dálkingarvanda av smittandi evnum ella av evnum og tilfari, sum av trygdar- og heilsuávum ikki mugu verða spjadd aðrastaðni Byggipláss Byggipláss skulu verða fráboðað Arbeiðs- og brunaeftirlitinum, áðrenn arbeiðið byrjar, um: Arbeiðið verður hildið at vara longri enn 30 arbeiðsdagar, og í minsta lagi 20 arbeiðsfólk starvast samstundis ella 2. Tann ætlaða arbeiðsmongdin er meira enn 500 mansdagar Fráboðanin skal verða gjørd av byggiharranum ella einum persóni, ið er latið hetta upp í hendi Fráboðanin skal gerast á oyðublað frá Arbeiðs- og brunaeftirlitinum Eitt avrit av fráboðanini og móttøkuváttanini skal verða sett upp á einum sjónligum staði á byggiplássinum Arbeiðs- og brunaeftirlitið nýtir ta innsendu fráboðanina til at leggja eftirlitsvitjanir og annað til rættis. Fyriskipan av trygd Sambært kapitli 2 í kunngerð um innrætting av byggiplássum og líknandi arbeiðsplássum skal tann projekterandi altíð taka neyðug atlit til trygd og heilsu í verkætlanini. Áðrenn eitt byggipláss verður sett á stovn, er tað skyldan hjá byggiharranum at tryggja, at ein ætlan fyri trygd og heilsu er til taks, tá: Tveir ella fleiri arbeiðsgevarar ætlandi skulu starvast á byggiplássinum samstundis við meira 10 fólkum samanlagt Eitt byggiplássið er fevnt av kravinum um at skula verða fráboða til Arbeiðs- og brunaeftirlitinum Byggivirksemið hevur við sær serligan vanda sambært fylgiskjali 1 til nevndu kunngerð. Sí fylgiskjal 1 Byggiharrin ella tann persónurin, sum byggiharrin hevur álagt hesa uppgávu til, hevur skyldu til at tryggja, at ætlanin altíð er tøk hjá starvsfólkunum á byggiplássinum, at hon regluliga verður dagførd og tillagað, og at hon aktivt verður nýtt til trygdararbeiðið Ætlanin skal m. a. fevna um eina yvirlitstekning av byggiplássinum við frágreiðingum um m. a., hvussu ymisku arbeiðsgevararnir á byggiplássinum kunnu fremja sínar uppgávur á tryggan hátt. Ætlanin skal innihalda tær upplýsingarnar, sum eru neyðugar fyri at kunna tryggja, at arbeiðið kann verða fyriskipað trygt, og at trygdarfyriskipanirnar kunnu verða samskipaðar soleiðis, at øll á plássinum hava tryggar umstøður alt byggitíðarskeiðið. Ætlanin skal m. a. taka atlit til: At installatiónir í jørðini, sum eru innanfyri økið hjá byggiplássinum, verða eyðmerktar, eftirhugdar og, í tann mun tað verður mett at vera neyðugt, týðiliga frámerktar, áðrenn arbeiðið byrjar At møguligir serligir vandar á plássinum t. d. niðurgrivin eiturevni ella onnur vandamikil evni ella tilfar, verða eyðmerktir og, í tann mun tað verður mett at vera neyðugt, týðiliga frámerktir, áðrenn arbeiðið byrjar At neyðugar tekniskar innleggingar t. d. el, vatn og kloakk verða gjørdar tøkar rættstundis og í neyðugan mun verða eftirhugdar og hildnar við líka At øll ferðsla á byggiplássinum til eina og hvørja tíð kann fara fram undir fulltryggum umstøðum m. a. við, at neyðug ljós eru á ferðsluvegunum At hóskilig tøknilig hjálpartól kunnu nýtast, tá tað er neyðugt At flutningur av tilfari og hjálpartólum kann fara fram eftir viðkomandi mannagongdum fyri flutningini á ein væl og virðiliga tryggan hátt At tilfar kann verða sett á eitt hóskiligt pláss og á støðugt lendi At burturkast lætt og trygt kann verða savnað og beint burtur At øki, har eitt arbeiði skal fara fram, sum hevur við sær serligar vandar, í størst møguligan mun ikki verður nýtt sum arbeiðs-, ferðslu-ella uppihaldsøki hjá øðrum At mannagongdir eru gjørdar fyri regluligum eftirliti við installatiónum, trygdarfyriskipanum og møguligum serligum vandum At tað, um tað er neyðugt, verður gjørd ein samskipan av eini tilbúgvingar-, rýmingar- og venjingarætlan Harumframt skal tað greitt ganga fram av ætlanini: Hvørjar tíðir vandamikið arbeiði fer fram Nær, hvør av arbeiðsgevarunum hevur arbeiðsuppgávur á byggiplássinum, og hvussu nógv tíð er sett av til hetta. Hvar, hvør arbeiðsgevari kann hava tilfar, tøknilig hjálpartól, skúrar og líknandi, goyma burturkast og seta til el, vatn og kloakk v. m. og nýta flutnings- og atkomuvegir, byggipallar og aðrar felagsfyriskipanir. Lóggáva Sum útgangsstøði er eitt byggipláss eitt arbeiðspláss sum øll onnur, og er tískil fevnt av somu reglum sum onnur arbeiðspláss. Fyri at lætta um, vísir Arbeiðs- og brunaeftirlitið tó á tær niðanfyri standandi reglurnar, sum eru serliga viðkomandi fyri byggivinnuna: